open-index/open-wikipedia-markdown huggingface dataset:
Boulevard Grande-Duchesse-Charlotte (Stad Lëtzebuerg)

De **Boulevard Grande-Duchesse-Charlotte** ass eng Strooss an der Stad Lëtzebuerg op der Grenz tëscht de Quartiere Belair an Uewerstad.

E geet vun der Kräizung mat der Avenue Guillaume an der Avenue Marie-Thérèse aus an nërdlecher Richtung bis op d'Stäreplaz. No Süden hi geet en an d'Escher Strooss iwwer.
Op senger ganzer Längt féiert d'Nationalstrooss 51 driwwer.

De Boulevard ass en Deel vun der historescher Strooss vun der Stad op Beetebuerg an op Esch, wéi schonn op der Ferraris-Kaart aus dem 18. Joerhonnert ze gesinn ass.

E gouf no der Groussherzogin Charlotte vu Lëtzebuerg genannt. Ënner der däitscher Besatzung (1940-1944) housch d'Strooss "Äußerer Ring".

## Biller
Bemierkenswäert Gebaier

File:23, boulevard Grande-Duchesse Charlotte, Luxembourg City.JPG|Haus Nr. 23, klasséiert Monument
File:Bd GD Charlotte 26-28.jpg|Haus 26-28
File:Luxembourg, Haus Pierre Gilbert (2).JPG|Haus Pierre Gilbert


## Um Spaweck
Jeannine Theisen

D**'Jeannine Theisen**,  gestuerwen de 5. November 2017 am Alter vun 73 Joer, war eng lëtzebuergesch Radiosspeakerin.

Si huet vun 1963, wou si direkt no hirer Première ugefaangen huet, bis 1999 op Radio Lëtzebuerg eng sëllegen Emissioune moderéiert ewéi de *Wonsch-Concert*, *Music Hall*, wou se vill international Staren interviewt huet, d*'Kranken-Emissioun*, *De Menu vum Dag* oder *Blummefleeg a Gaardenaarbecht*, zesumme mam Theo Peffer.
Christopher C. Kraft

De **Christopher Columbus Kraft, Jr.**, oder **Chris Kraft**, gebuer den 28. Februar 1924 zu Phoebus, Virginia, ass en US-amerikanesche Raumfaartingenieur.

## Liewen
Hie war zanter 1959 haaptsächlech un der Virbereedung a Leedung vu wichtegen amerikanesche Raumfaartprogrammer bedeelegt (Mercury, Gemini, Apollo, Skylab, Apollo-Sojus-Testprojet, Space Shuttle). Vun 1972 bis zu senger Pensioun am Joer 1982 war hien den Nasa-Direkter vum Lyndon B. Johnson Space Center zu Houston.

## Schrëften
* *Flight. My Life in Mission Control*. 2001, ISBN 0-525-94571-7 (Autobiographie)

## Um Spaweck

* Image of the Day Gallery, NASA: Christopher Kraft mit Armstrong, Aldrin, Collins am Juli 2009
*  Mission Control Operations Video vun enger Ried um MIT vun 2005. De Kraft erzielt iwwer seng Zäit bei der NASA an de Problemer, déi sech hinne gestallt hunn.
Anna Maria de Bruyn

D**'Anna Maria de Bruyn**, gebuer ëm 1708 zu Zwolle, a gestuerwen den 28. Mee 1744 zu Amsterdam, war eng hollännesch Theaterschauspillerin an Dänzerin.

Si war d'Duechter vun der Schauspillerin Elizabeth van Bleeck. Si huet hir Karriär op der Bün am Alter vun 11 Joer ugefaangen, an huet ufanks mat hirer Famill zu Amsterdam gespillt. 1727 huet d'De Bruyn en individuelle Kontrakt ënnerschriwwen. Si gouf als eng vun de beschten an douéiertsten Amsterdamer Schauspillerinne vun hirer Zäit consideréiert, a gouf gréisstendeels duerch Rollen an Tragediestécker bekannt.

Hire Mann war de Moler Jan Punt. Si ass 1744 bei engem Accouchement gestuerwen.
Mercury-Atlas 1

D**'Mercury-Atlas 1 (MA-1)** war en suborbitalen Testfluch fir d'Mercury-Kapsel. Op d'Rettungsrakéit gouf bei dëser onbemannter Missioun verzicht. D'Kapsel hat gutt funktiounsfäeg Dreifwierker fir Trennung vun der Atlas-Rakéit, d'Neesantrëttsrakéite waren nëmmen Attrappen. 58 Sekonne nom Start ass d'Drorakéit an zirka 9&nbsp;km Hlicht zerbrach. D'Rakéit an d'Kapsel hunn dorop haart um Atlantik opgeschloen, wouropshin d'Kapsel zerbrach ass an ënnergaangen ass. Si gouf mat Deeler vun der Rakéit nees aus dem Mier geholl a fir Studienzwecker rekonstruéiert.

D'Kapsel hat eng maximal Héicht vun zirka 13&nbsp;km erreecht, hiert Gewiicht war 1.154&nbsp;kg. D'Seriennummer vun der Rakéit war Atlas 50-D. D'Bezeechnung vun der benotzter Kapsel war Mercury spacecraft #4.
 
Deeler vun der Kapsel sinn haut am Kansas Cosmosphere and Space Center zu Hutchinson am Kansas ze gesinn.

## Kuckt och
Sue Grafton

D**'Sue Taylor Grafton**, gebuer de 24. Abrëll 1940 zu Louisville, am Kentucky, a gestuerwen den 28. Dezember 2017 zu Santa Barbara, a Kalifornien, war eng US-amerikanesch Schrëftstellerin vu Kriminalromaner.

Si ass bekannt fir hir Serie ëm d'Privatdetektivin Kinsey Millhone, déi am engleschen Original dem Alphabet no vun *A is for Alibi* bis *Y is for Yesterday* ginn. E Fall *Z* wäert et net méi ginn.

D'Sue Grafton war Presidentin vun de Mystery Writers of America, war zweemol bestuet, an hat dräi Kanner.

## Wierker
* *Keziah Dane* (1967)
* *The Lolly-Madonna War* (1969)
* *The Lying Game* (2003)
* *Kinsey and Me* (2013)

### Kinsey-Millhone-Serie

* *„A” Is for Alibi* (1982) 
* *„B” Is for Burglar* (1985) 
* *„C” Is for Corpse* (1986) 
* *„D” is for Deadbeat* 
* *„E” Is for Evidence* (1988)
* *„F” Is for Fugitive* (1989)
* *„G” Is for Gumshoe* (1990)
* *„H” Is for Homicide* (1991)
* *„I” Is for Innocent* (1992)
* *„J” Is for Judgment* (1993)
* *„K” Is for Killer* (1994)
* *„L” Is for Lawless* (1995) 
* *„M” Is for Malice* (1996)
* *„N” Is for Noose* (1998) 
* *„O” Is for Outlaw* (1999) 
* *„P” Is for Peril* (2001) 
* *„Q” Is for Quarry* (2002)
* *„R” Is for Ricochet* (2004)
* *„S” Is for Silence* (2005) 
* *„T” Is for Trespass* (2007)
* *„U” Is for Undertow* (2009)
* *„V” Is for Vengeance* (2011)
* *„W” Is for Wasted* (2013)
* *„X”* (2015)
* *„Y" Is for Yesterday* (2017)

## Literatur
* Natalie Hevener Kaufman und Carol McGinnis Kay: *„G” is for Grafton. The world of Kinsey Millhone*. Holt, New York 2000, ISBN 0-8050-6507-5.

## Um Spaweck

* Homepage vun der Sue Grafton
Maeson

De **Maeson**, och **Maeson vu Megara** (op Algriichesch: Μαίσων), war en algriichesche Schauspiller an theatraleschen Innovateur. Säi Gebuertsdatum a seng Gebuertsplaz sinn onkloer: hien huet warscheinlech um Enn vum 5. Joerhonnert v. Chr. gelieft, an ass entweeder zu Megara Hyblaea op Sizilien oder zu Megara an Attika op d'Welt komm.

Hien huet am Kaméidisgenre gespillt a war eng wichteg Figur an der lokaler Kaméidisschoul. Seng Personnagë ware bekannt wéinst hire spezifesch deftege Witzer (sougenannt "maesonesch Witzer"; grc: σκώμματα μαισωνικά).

De Maeson gouf och als Erfinder vun de Maske vum Sklav, dem Kach a vun anere Personnagen aus de Bouffonszeene bekannt.
Siebenaler (Homonymie)

**Siebenaler** ass:
* den offiziellen Numm vun der Lëtzebuerger Uertschaft Siwwenaler,
* de Familljennumm vun ë.&nbsp;a. follgende Persounen:
** Nathalie Siebenaler, lëtzebuergesch Designerin a Stylistin.
** Tom Siebenaler (* 1990), e lëtzebuergesche Foussballspiller.

## Kuckt och
* Sibenaler
Claudine Konsbruck

D**'Claudine Konsbruck**, gebuer de 14. September 1966 an der Stad Lëtzebuerg, ass eng lëtzebuergesch Juristin a Politikerin (CSV). Si ass zanter Mäerz 2025 déi nei Ombudsfra.

Virdrun huet si als Regierungsconseillère am Justizministère geschafft.

Bei de Gemengewale vum 9. Oktober 2011 gouf si an de Stater Gemengerot gewielt a bei deene vum 9. Oktober 2017 erëmgewielt.

Si war bei de Chamberwale vum 20. Oktober 2013 Kandidatin op der Lëscht vun der CSV am Walbezierk Zentrum, gouf awer net direkt gewielt. Den 30. Juni 2018 ass si fir de Marcel Oberweis kuerz als Deputéiert nogeréckelt, nodeems dee säi Mandat opginn huet.
Bei de Walen am Oktober dat Joer gouf si net erëmgewielt.

D'Claudine Konsbruck ass Mamm vun 3 Kanner a Presidentin vun der *Initiativ Rëm Schaffen*.

## Um Spaweck
* Fiche op vdl.lu.
Mercury-Little-Joe 1B

**Little Joe 1B (LJ-1B)** war en Testfluch am Kader vum Mercury-Programm.

Well mat de béide Missioune virdrun, der Little-Joe 1 an der Little-Joe 1A kee Fluchofbroch wärend der maximaler aerodynamescher Belaaschtung simuléiert konnt ginn, sollt dat mat dëser Missioun gemaach ginn. U Bord vun der Kapsel war d'Rhesusäffin (Macaca mulatta) Miss Sam. Si gouf, wéi hire Virgänger Sam vum Fluch Little-Joe 2, no der US Air Force **S**chool of **A**viation **M**edicine genannt. Déi Kéier war de Fluchofbroch um gewënschten Zäitpunkt gelongen an d'Miss Sam war 28 Sekonnen der Schwéierlosegkeet ausgesat. D'Kapsel gouf no der Waasserlandung vun engem Helikopter aus dem Mier gefëscht a war scho 45 Minutte nom Start nees op Wallops Island.

D'Maximalvitess war 3.307&nbsp;km/h, déi maximal Acceleratioun hat 4,5&nbsp;g. D'Kapsel hat eng Streck vun 19&nbsp;km iwwerflunn, den héchste Punkt louch bei enger Héicht vu 15&nbsp;km. D'Notzlaascht war 1.007&nbsp;kg schwéier.
## Galerie

Fichier:Launch of Little Joe 1B, January 21, 1960.jpg| Start vun Little Joe 1B vun der Wallops Flight Facility den 21. Januar 1960.
Fichier:Monkey Miss Sam prepared for Little Joe 1B flight (2).jpg|D'Miss Sam gëtt fir de Fluch an e Container gepaakt


## Kuckt och

## Um Spaweck
André Reichling

Den **André Reichling**, gebuer den 1. Februar 1956 zu Péiteng a gestuerwen de 7. September 2020, war vun 1986 bis 2011 Lieutenant-colonel an Dirigent vun der Lëtzebuerger Militärmusek.

Hien huet eng sëllege Kompositiounen an Arrangementer Opweises; ë.&nbsp;a. ass hien de Komponist vun der NATO-Hymn (1989).
Mercury-Little-Joe 6

**Mercury-Little-Joe 6 ** war en onbemannten Testfluch am Kader vum Mercury-Programm vun der NASA. De Fluch war gemaach gi fir d'Rettungsrakéit ze testen, déi op engem net funktiounsfäege Modell vun der Mercury-Kapsel souz. D'Kapsel ass ronn 127&nbsp;km wäit geflunn an hat eng Héicht vun 59,5&nbsp;km erreecht. D'Maximalvitess war 4.949&nbsp;km/h, d'Maximalacceleratioun war 5,9&nbsp;g. D'Notzlaascht war 1.134&nbsp;kg schwéier.

## Kuckt och

## Um Spaweck
* http://www.astrolink.de/m026/m026003/index.htm
Pedro Pablo Kuczynski

De **Pedro Pablo Kuczynski Godard**, gebuer den 3. Oktober 1938 zu Lima, ass e peruanesche Politiker an Ekonomist. Hien ass am Peru och ënner sengen Initiale **PPK** bekannt, déi och déi vu senger Partei Peruanos Por el Kambio sinn. Hie gouf am Juni 2016 zum Staatspresident vu sengem Land gewielt an den 28.&nbsp;Juli 2016 vereedegt. Den 22. Mäerz 2018 ass hie fréizäiteg zeréckgetrueden.

## Liewen

De Pedro Pablo Kuczynski ass de Jong vun enger däitsch-Schwäizer Koppel, déi wéinst hire jiddeschen Originnen 1933 aus Däitschland an de Peru geflücht ass.

Hien huet op der University of Oxford an der Princeton University studéiert. Hien huet fir d'Weltbank an internationalen Investitiounsbanke geschafft, a war President vum Opsiichtstrot vun enger Dose groussse Firmen.

1980 bis 1982 war hie Minister fir Energie a Biergbau, 2001 bis 2002 an 2004 bis 2005 Wirtschafts- a Finanzminister, an
2005 bis 2006 Premierminister vum Peru, wou hien eng stramm neoliberal Linn vertrueden huet.

Nodeems e schonn 2011 ouni Succès fir President kandidéiert hat, gouf hien dann 2016 am zweeten Tour gewielt.

Den 22. Mäerz 2018 ass hien zeréckgetrueden, fir enger Prozedur, wéinst Korruptioun aus dem Amt entlooss ze ginn, zevirzekommen. De Vizepresident Martín Vizcarra huet säin Amt *faisant-fonction* iwwerholl.

## Um Spaweck
Mercury-Little-Joe 1A

**Little Joe 1A (LJ-1A)** war en onbemannten Testfluch am Kader vum Mercury-Programm.

Wéi scho bei der feelgschloener Little-Joe 1 Missioun sollt e Fluchofbruch bei maximaler aerodynamescher Belaaschtung (Max Q) simuléiert ginn. Dofir gouf e Kapselmodell inkl. Rettungsrakéit mat enger Little Joe Rakéit gestart. D'Signal fir de Fluchofbroch koum och zum gewënschten Zäitpunkt, leider hat et awer e puer Sekonne gedauert, bis d'Rettungsrakéite genuch Schub produzéiert hunn, sou datt den Ament vun der maximaler aerodynamescher Belaaschtung scho laanscht war. Dofir gouf de Fluch mat Little-Joe 1B nees widerholl. Well d'Missioun soss erfollegräich verlaf wier, konnt bei Little Joe 1B en Af transportéiert ginn.

D'Maximalvitess war 3.254&nbsp;km/h, déi maximal Acceleratioun war 16,9&nbsp;g. D'Kapsel hat eng Streck vun 18,5&nbsp;km iwwerflunn, den héchste Punkt louch bei enger Héicht vu 14,5&nbsp;km. D'Notzlaascht war 1.007&nbsp;kg.

## Kuckt och
Mercury-Little-Joe 2

**Little Joe 2 (LJ-2)** war fir en Test mat der Mercury-Kapsel am Kader vum Mercury-Programm geplangt. An der Kapsel war de Rhesusaf Sam ënnerbruecht, mat deem een d'Auswierkunge vun engem Fluch op de Mënsch wollt observéieren. Den Numm Sam leet sech aus den Initiale vun der Institution of, déi fir biologesch Experimenter wärend dem Mercury-Programms verantwortlech waren, der US Air Force **S**chool of **A**viation **M**edicine. Nieft dem Sam waren an der Kapsel nach weider biologesch Prouwe wéi Geséims a verschidden Zellaarten. Doriwwer eraus gouf d'Kapsel getest. Dofir goufe besonnesch och en Oftrenne vun der Kapsel mat der Rettungsrakéit duerchgefouert.

De Start war de 4. Dezember 1959 vu Wallops Flight Facility a Virginia aus erfollegt. D'Kapsel war op 88 Kilometer héich geflunn a war dräi Minutte an 13 Sekonne schwéierlos. Si gouf mam liewenden Af Sam vun der USS Borie gebuergen. D'Kapsel ass haut am Airpower Park and Museum zu Hampton (Virginia) ausgestallt.

## Kuckt och

* Mercury-Programm
John Watts Young

Den **John Watts Young**, gebuer de 24. September 1930 zu San Francisco, a Kalifornien, a gestuerwen de 5. Januar 2018 zu Houston, am Texas, war en US-amerikaneschen Astronaut mat der bis elo  längster Karriär bei der NASA. 

Hie war als Kommandant vun der Apollo 16 den néngte vu bis elo zwielef Mënschen um Mound an e war och 1981 de Kommandant vum éischte Fluch vun engem Space Shuttle. 

Hie war deen eenzege Mënsch, deen véier verschidde Raumgefierer gesteiert huet: Gemini, Apollo-Kommandokapsel, Moundlandefär a Space Shuttle. Am Laf vu senger Karriär huet hie vill weider Rekorder an der Loft- a Raumfaart opgestallt.
Jacques Feyder (Filmregisseur)

De **Jacques Feyder**, gebuer den 21. Juli 1885 zu Ixelles an der Belsch, a gestuerwen de 24. Mee 1948 zu Prangins an der Schwäiz, war e franséisch-belsche Filmregisseur, Schauspiller an Dréibuchauteur.

Vun 1912 bis 1916 war de Jacques Feyder haaptsächlech als Schauspiller aktiv. Als Filmregisseur huet hie säin éischte Film am Joer 1916 gedréint a Filmer mat bekannte Schauspiller wéi Greta Garbo, Marlene Dietrich, Ramon Novarro a Michèle Morgan realiséiert. Als säi Meeschterwierk zielt de Film *[[La kermesse héroique]]* aus dem Joer 1935 mat senger Fra der Françoise Rosay an der Haaptroll.

Hie war vun 1917 bis zu sengem Doud mat der franséischer Schauspillerin Françoise Rosay bestuet.

## Filmographie
### Stommfilmer (Auswiel)
* 1921: *[[L'Atlantide]]*
* 1922: *[[Crainquebille]]*
* 1923: *[[Das Bildnis]]*
* 1925: *[[Visages d'enfants]]*
* 1926: *[[Carmen (Film 1926)|Carmen]]*
* 1926: *[[Gribiche]]*
* 1928: *[[Thérèse Raquin (Film 19289|Thérèse Raquin]]*
* 1929: *[[Les nouveaux messieurs]]* - Haaptacteuren: Albert Préjean, Gaby Morlay
* 1929: *[[The Kiss]]* - Haaptacteuren: Greta Garbo, Conrad Nagel
### Tounfilmer
* 1930: *[[Le spectre vert]]* - Haaptacteuren: André Luguet
* 1930: *[[Olympia (Film 1930)|Olympia]]*
* 1934: *[[Si l'empereur savait ça]]* - Haaptacteuren: André Luguet, Françoise Rosay
* 1930: *[[Anna Christie]]* - Haaptacteuren: Greta Garbo, Hans Junkermann
* 1931: *[[Daybreak]]* - Haaptacteuren: Ramon Novarro, Helen Chandler
* 1931: *[[Son of India]]* - Haaptacteuren: Ramon Novarro, Conrad Nagel
* 1934: *[[Le grand jeu]]* - Haaptacteuren: Marie Bell, Pierre Richard-Willm
* 1935: *[[Pension Mimosas]]* - Haaptacteuren: Françoise Rosay, Paul Bernard
* 1935: *[[La kermesse héroique]]* - Haaptacteuren: Françoise Rosay, Jean Murat
* 1936: *[[Die klugen Frauen]]* - Haaptacteuren: Françoise Rosay, Paul Hartmann
* 1937: *[[Knight without armour]]* - Haaptacteuren: Marlene Dietrich, Robert Donat
* 1938: *[[Les gens du voyage]]* - Haaptacteuren: Françoise Rosay, André Brulé
* 1938: *[[Fahrendes Volk]]* - Haaptacteuren: Françoise Rosay, Hans Albers
* 1940: *[[La loi du nord]]* - Haaptacteuren: Michèle Morgan, Pierre Richard-Willm
* 1942: *[[Une femme disparait]]* - Haaptacteuren: Claude Dauphin, Françoise Rosay
* 1946: *[[Macadam]]* - Regie zesumme mam Marcel Blistène - Haaptacteuren: Françoise Rosay, Simone Signoret

## Um Spaweck
HH2 (Herbig-Haro-Objet)

Den **HH2** ass e Protostellaren Jet an ass als Herbig-Haro-Objet katalogiséiert. Well den Objet en Deel vum Orionniwwel ass, gëtt en och als **M42-HH2** bezeechent. Als Herbig Haro Objet gouf den Jet vun engem Team ëm de Cantó am Joer 1980 identifizéiert. 1988 goufen zwéi Kniet fonnt. Weider goufen am Objet 2003 Schocken identifizéiert, déi Vitesse vun 20&nbsp;km/s bis 180&nbsp;km/s hunn. Den HH2 ass nëmmen ee Liichtjoer vum Herbig-Haro Objet HH1 ewech. Am Ganze läit den HH2 op enger Distanz vu 1500 Liichtjoer vun eis ewech.

## Kuckt och
Nathalie Thill

D**'Nathalie Thill**, gebuer de 16. August 1973 an der Stad Lëtzebuerg, ass eng fréier lëtzebuergesch Liichtathleetin a Foussballspillerin.

Si ass Lëtzebuerger Meeschterin am Bommstoussen (1998–99), am Diskuswerfen (1999) an am Speerwerfen (1994, 1995, 1997–2000). 1999 hat d'Sportlerin de Lëtzebuerger Landesrekord am Stafhéichsprong an am Speerwerfen.

D'Nathalie Thill war och als Foussballspillerin bekannt. Vun 2008 bis 2013 huet si 13-mol an der lëtzebuergescher Dammefoussballnationalekipp als Golkipperin gespillt. Si war eng vun den eelsten Nationalekippefoussballspillerinnen op der Welt.

## Kuckt och
Georges Lacombe

**Georges Lacombe** ass den Numm vun ë.&nbsp;a. follgende Persounen:
* Georges Lacombe (1868-1916), franséische Moler a Sculpteur
* Georges Lacombe (1879-1947), franséische Linguist
* Georges Lacombe (1902-1990), franséische Filmregisseur
Peter Sutherland

De **Peter Denis Sutherland**, gebuer de 25. Abrëll 1946 zu Dublin, an och do de 7. Januar 2018 gestuerwen, war en iresche Politiker. Hie war vun 1985 bis 1989 Europäesche Kommissär fir Konkurrenz a war bis zu sengem Doud *Envoyé spécial* fir Migratioun vun der UNO.

Vun 1981 bis 1982 a vun 1982 bis 1984 war de Sutherland *Attorney General* (Procureur général) vun Irland. Dono war en an der Kommissioun Delors I vun 1985 bis 1986 Kommissär fir den Emploi, sozial Affären a Chancëgläichheet, a vun 1985 bis 1989 Kommissär fir Konkurrenz. Vun 1993 bis 1995 war de Sutherland dee leschte GATT-Generaldirekter an éischte Generaldirekter vun der Welthandelsorganisatioun (en.: WTO/fr.: OMC).

Vun 1995 bis 2015 war de Sutherland President vum Conseil vun der Investmentbank Goldman Sachs, an ë.&nbsp;a. och vu BP (1997 bis 2009), ABB an der Royal Bank of Scotland.

Hie war och Envoyé spécial fir Migratioun bei de Vereenten Natiounen.
Mercury-Little-Joe 5

D**'Little Joe 5 (LJ-5)** war en onbemannten Test am Kader vum US-amerikanesche Raumfaartprogramm Mercury. De Start war den 8. November 1960 op Wallops Island am Virginia.

D'Missioun hat virgesinn, datt d'Mercury-Kapsel 3 vun der Little-Joe-Rakéit op eng gewëssen Héicht bruecht sollt ginn. Uschléissend hätt d'Rettungsrakéit d'Kapsel vun der Rakéit ewech schéisse sollen, wourophin d'Kapsel mat Fallschiermer am Atlantik hätt solle landen.

Leider hat d'Rettungsrakéit an d'Dreifwierker, déi d'Kapsel vun der Rakéit trenne sollten, schonn no 16 Sekonne gezünnt, wärend d'Little-Joe-Rakéit nach acceleréiert huet, soudatt sech d'Kapsel net vun der Rakéit konnt trennen. D'Rakéit war 16,2 Kilometer héich an 20,9 Kilometer wäit geflunn, ier si mat der Kapsel an den Atlantik gefall war. Et konnten zirka 60 % vun der Rakéit a 40 % vun der Kapsel gebuerge ginn.

Virum Fluch war driwwer geschwat ginn, fir en Af an d'Kapsel ze setzen. Wéinst technesche Schwieregkeete gouf dat awer net gemaach.

## Kuckt och

## Um Spaweck

*  NASA: Little Joe 5 Votes No (Kapitel aus "This New Ocean")
Guy Corbisier

De **Guy José Florent Corbisier**, gebuer den 29. Juli 1920 zu Berchem/Antwerpen, a gestuerwen op der Maulesmillen den 21. Mäerz 1945, war e belschen Offizéier, Resistenzler an SOE-Agent wärend dem Zweete Weltkrich.

De Guy Corbisier war ee vun de 6 Besatzungsmembere vun der Lockheed Hudson FK803 "MA-N", vum 161. RAF-Geschawder déi beim Fligeraccident op der Maulesmillen ëm Liewe koumen.

Als Resistenzler war hien ënner den Decknimm Benedict, Cavillot, Mathilde, Mardian, a Stanilas bekannt.

D'Missioun bei där hien ëm d'Liewe koum, hat iwwregens och de Codenumm *Operation Benedict*.

Hie gouf zesumme mat deene fënnef aneren op der Plaz vum Accident am Bësch begruewen. 
 
## Gielercher
*Médaille de la Résistance
*Chevalier vum Ordre de Léopold mat Palm.
*Croix de Guerre 1940 mat Palm.
Milou

De **Milou** ass en Hond aus dem Hergé senger Comicserie *[[Dem Tintin seng Geschichten]]*.

## Beschreiwung
### Ausgesinn
Milou ass e Foxterrier mat engem ongewéinleche wäisse Pelz a mat enger schwaarzer Stuppsnues.

### Perséinlechkeet
Den Terrier ass lieweg, empfindlech, awergleeweg, zynesch. Hien huet, sou wéi säi Meeschter an den alleréischte Geschichten, e Faibel fir Alkohol an en huet sou wéi all Mupp Fleesch a Schanke gär.

Vun Ufank un ass de Milou den ontrennbare Begleeder vu sengem Meeschter den Tintin a follegt en an all sengen Aventuren. Dës Charakteristik féiert zu drolege Passagen. Zum Beispill am Band *Tintin au pays de l'or noir* gëtt de Reporter e puermol entfouert. Wéi en dem Chef Bab-El-Ehr virgestallt gëtt, ass de Milou op eemol nieft sengem Meeschter, ouni datt et dofir eng valabel Erklärung gëtt.

De Milou huet wéineg Bezéiunge zu anere Mënschen an déi sinn normalerweis komplizéiert. Dacks versichen d'Feinde vum Tintin, hien z'eliminéieren. En huet awer e bessere Rapport mat Kanner. Seng Relatioun zu aneren Déiere si gläichermoosse schwiereg: En huet eng Phobie vu Spannen an en hat am Ufank d'Siamkaz vum Kapitän Haddock gehaasst, si ass awer zum Schluss ee vu sengen ontrennbare Begleeder ginn.

## Originn
Den Hergé hat fréier eng Frëndin, d'Marie-Louise Van Cutsem, déi "Milou" genannt gouf..

Eng Inspiratiounsquell fir den Hergé war de wäisse Foxterrier an der BD *[[Ric et Rac]]* vum Pol Rab.

## Trivia
Am Ufank huet den Hond den Don fir ze schwätzen. Dee Konzept gëtt duerch Gedanken an herno Biller ersat fir spéider komplett ewechzefalen.
RGTR-Linn 221

D**'RGTR-Linn 221** ass eng regional Buslinn déi am Kader vum RGTR am Optrag vum Ministère fir Mobilitéit an ëffentlech Aarbechten um Trajet Kierchbierg - Uewerstad - Dummeldeng - Eesebuer - Buerglënster - Guedber - Jonglënster fiert.

D'Linn 221 gëtt vu méindes bis samschdes all Stonn, mat Zousazfaarten an der Spëtzestonnen ausgefouert. Sonndes fiert d'Linn all zwou Stonnen.

Zu Eesebuer huet se Uschloss op d'Linn 250 a Richtung Ettelbréck / Dikrech.

## Halten op der Linn
(*D'Nimm vun den Halte si sou uginn, wéi s'am offizielle Fuerplang publizéiert sinn*.)

## Entwécklung vun der Linn
Bis de 16/07/2022 ass d'Linn 100 op der Streck Lëtzebuerg - Buerglënster - Allënster - Fiels - Dikrech gefuer.

## Kuckt och
* Lëscht vun den RGTR-Buslinnen

## Um Spaweck

All d'Informatioune bezéie sech op de Fuerplang vum 18. Mee 2025
Mercury-Redstone 1A

D'Missioun **Mercury-Redstone-1A** war den 19. Dezember 1960 a war d'Ersatzmissioun fir déi feelgeschloe Missioun Mercury-Redstone 1. Dobäi gouf zwar déi selwecht Kapsel (Seriennummer 2) benotzt, d'Drorakéit gouf awer fir den zweete Versuch gewiesselt. D'Missioun huet 15 Minutten a 45 Sekonne gedauert a war erfollegräich. D'Kapsel gouf 15 Minutten no der Waasserlandung am Atlantik vun Helikoptere gebuergen. Si ass haut am Exploration Center vum NASA Ames Research Center um Moffett Federal Airfield a Kalifornien ausgestallt.

De Zenit vun der Bunnparabel louch bei 210 Kilometer Héicht, déi zeréckgeluecht Distanz war 375&nbsp;km. D'Kapsel gouf mat der Redstone MRLV-3 gestart.

## Kuckt och

## Um Spaweck

* "Space Progress: 'Man-In-Space' Capsule Recovery Successful", a December 22, 1960 Universal-International newsreel briefly covering the Mercury-Redstone 1A mission. Courtesy of the Internet Archive.
* Mercury spacecraft #2 display page on "A Field Guide to American Spacecraft" website.
Mercury-Redstone 1

Mat der **Mercury-Redstone 1** (MR-1) sollt den 21. November 1960 den éischten Testfluch am Kader vum Mercury-Programm mat enger komplett montéierter Redstone-Rakéit an engem Mercury-Raumschëff gemaach ginn.

## Startversuch
D'Rakéit stoung vollstänneg montéiert op der Startramp an de Countdown ass normal bis zum Start vun den Haaptdreifwierker gelaf. D'Dreifwierk hat gezünnt, ass awer nees direkt ausgefall, well sech e Kabel net korrekt vun der Rakéit getrennt hat. D'Rakéit hat sech dobäi ongeféier 10&nbsp;cm (4&nbsp;Inch) vum Buedem gehuewen an ass nees an d'Gerëscht zeréckgefall. Dobäi ass dann de Rettungstuerm gestart, nëmme well dat elo de nächste Schrëtt am geplangte Programmoflaf vum Fluch war. Dräi Sekonnen dono ass uewen aus der Mercury-Landekapsel fir d'éischt de klengen Ausléisefallschierm an dunn den Haaptfallschierm erauskomm, déi dann un der Rakéit erofhungen.

## Analysen
*"Alles was mer gemaach hunn, war de Rettungstuerm ze starten."* sot spéider en enttäuschten NASA-Offiziellen.

Trotz dësem Feelschlag war d'Rettungssystem erfollegräich an domat konnten aus der Pann och nach wichteg Resultater gewonne ginn.

D'Reservemissioun, Mercury-Redstone 1A (MR-1A), ass mam Asaz vun der selwechter Raumkapsel (s/n 2) dogéint den 19. Dezember 1960 ouni Problem verlaf. D'Raumschëff hat eng Héicht vun zirka 210&nbsp;km (131&nbsp;Meilen) erreecht a gouf no der Landung 15&nbsp;Minutte méi spéit vun engem Helikopter aus dem Atlantik gefëscht.

## Um Spaweck
*  NASA: The Four-Inch Flight
* YouTube: Mercury-Redstone 1 Launch failure (MR-1) Video vum Feelstart.
RGTR-Linn 607

D**'RGTR-Linn 607** ass eng regional Express-Buslinn déi am Kader vum RGTR am Optrag vum Ministère fir Mobilitéit an ëffentlech Aarbechten um Trajet Lëtzebuerg - Metzerlach - Zolwer - Déifferdeng - Uewerkuer fiert.

D'Linn fiert vu méindes bis freides all hallef Stonn, samschdes all Stonn a sonndes all zwou Stonnen.

## Halten op der Linn
(*D'Nimm vun den Halte si sou uginn, wéi s'am offizielle Fuerplang publizéiert sinn*.)

## Entwécklung vun der Linn
* Virum 17. Juli 2022 ass se als **Linn 203** gefuer.

## Kuckt och
* Lëscht vun den RGTR-Buslinnen

## Um Spaweck

All d'Informatioune bezéie sech op de Fuerplang vum 15. Juli 2023
RGTR-Linn 275

D**'RGTR-Linn 275** war eng regional Buslinn, déi bis den 12. Dezember 2021 am Optrag vum Ministère fir Mobilitéit an ëffentlech Aarbechten um Trajet Lëtzebuerg - Koplescht (- Schëndels - Miersch) gefuer ass.

D'Linn ass vu méindes bis samschdes ongeféier all hallef Stonn a sonndes onreegelméisseg gefuer. Verschidde Faarte sinn nëmme bis op Koplescht an net bis op Schëndels a Miersch gaangen.

Bis de Juni 2015 ass d'Linn op der Stater Gare fort gefuer, duerno just nach vun der Uewerstad aus.

## Halten op der Linn
(*D'Nimm vun den Halte si sou uginn, wéi s'am offizielle Fuerplang vum 16. Juli 2018 publizéiert waren*.)

## Kuckt och
Lëscht vun den RGTR-Buslinnen

## Um Spaweck
Pierre Veidig

De **Pierre Veidig**, gebuer den 23. Dezember 1996 zu Paräis, ass e lëtzebuergesch-franséischen Handballspiller.

Hien huet ënner anerem fir de Valence Handball (FR) a fir den Handball Käerjeng gespillt. De Veidig ass am Kader vun der lëtzebuergescher Härenhandballnationalekipp (Stand: 2017–19).

## Kuckt och
Jirō Atsumi

Den **Jirō Atsumi** (*渥美 二郎*), gebuer de 15. August 1952 zu Adachi an der Prefektur Tokio als **Toshio Atsumi** (渥美 敏夫), ass e japaneschen Enka-Sänger. Säi gréissten Erfolleg hat e mam Lidd "Yumeoi Sake" (*Sake deen Dreem jot* - 夢追い酒). Och nach relativ populär war d'Lidd "Pusan-kō E Kaere" (*Retour op Pusan* - 釜山港へ帰れ).

## Discographie

* 1976: 可愛いおまえ (*Du bass aartlech*)
* 1978: 夢追い酒 (*Sake deen Dreem jot*)
* 1979: 忘れてほしい (*Ech wëll, datt s de vergëss*)
* 1980: いたわり (*Frëndlechkeet*)
* 1981: 他人酒 (*Sake vun engem aneren*)
* 1982: 夢よもういちど (*Dreem nach eng Kéier*)
* 1983: 想い出のひと (*Mënsch, dee sech erënnert*)
* 1983: 釜山港へ帰れ (*Retour op Pusan*)
* 1984: 北のものがたり (*Nërdlech Seechen*)
* 1985: おまえとしあわせに (*Glécklech mat där*)
* 1991: ふたりの明日 (*Eis zwee muer*)
* 1993: 浪花夜景 (*Nuetsbléck zu Naniwa*)
* 1999: 霧の港町 (*Hafestad am Niwwel*)
* 2001: 男の航路 (*Schëffsrees vun engem Mann*)
* 2003: おそい春 (*Spéit Fréijoer*)
* 2006: 哀愁 (*Verdross*)
* 2006: 夢落葉 (*Dram dee Laf erofgehäit*)
* 2008: 望郷波止場 (*Nërdleche Quai*)

## Um Spaweck
* Den Jirō Atsumi op der Säit vun Nippon Columbia
Carla Juri

D**'Carla Caterina Juri**, gebuer den 2. Januar 1985 zu Locarno, ass eng Schwäizer Filmschauspillerin.

D'Juri huet op enger Schauspillschoul zu Los Angeles studéiert. Si huet d'Karriär a Filmer 2006 ugefaangen.

Si gouf mat hirer Roll als *Helen Memel* am Film *[[Feuchtgebiete (Film)|Feuchtgebiete]]* bekannt.

## Auszeechnungen (Auswiel)
* 2011: *[[Swiss Film Awards|Swiss Film Award]]*: Bescht Nieweroll fir *[[180° - Wenn deine Welt plötzlich Kopf steht]]* 
* 2012: *Swiss Film Award*: Bescht Haaptroll fir *[[Eine wen iig, dr Dällebach Kari]]* 
* 2013: *[[Shooting Star Awards|Shooting Star Award]]* op der Berlinale

## Filmographie

### Kino

### Tëleesserien

## Um Spaweck

* FBE-Agentur: Carla Juri 

__NOTOC__
Patrick Kohn

De **Patrick Kohn**, gebuer den 10. Januar 1996, ass e lëtzebuergeschen Handballspiller.

De Patrick Kohn spillt meeschtens am rietse Réckraum oder op der rietser Band.

Hien huet bis 2020 fir den HB Museldall gespillt. An der Wanterpaus vun der Saison 19/20 ass hien du bei den HBC Schëffléng gewiesselt, wou hien aktuell nach ëmmer aktiv ass. De Kohn ass am Kader vun der lëtzebuergescher Härenhandballnationalekipp (Stand: 2017–18).

## Kuckt och
Viviane (Mario)

D**'Viviane** ass eng Hex an déi jéngst vun de Schwëstere vum "Däischteren Trio" aus dem Videospill Paper Mario: The Thousand-Year Door.

## Beschreiwung
### Ausgesinn
Si huet eng mof Haut a wäiss Hänn. Hire wäiss-gesträifte rosaen Hutt an hir Hoer verstoppen hir Aen.

### Perséinlechkeet
D'Viviane leit am Ufank un engem Mannerwäertegkeetskomplex a léisst sech vun hirer grousser Schwëster Marjolène ënnerdrécken. Aus deem Grond krut si d'Iddi fir sech dem Mario unzeschléissen an hir Schwësteren ënnerzekréien. Wärend dem Spill gewënnt si u Selbstvertrauen geet awer net sou wäit fir dem Mario hir Léift fir hien zouzeginn. Zum Schluss vum Spill geet si zeréck bei hir Schwësteren.

## Trivia
Bei der Lokalisatioun vun der englescher an an der däitscher Versioun vum Spill gëtt si net als Transfra duergestallt mä als Fra fir datt d'Spill, sou wéi a Japan, fir Kanner vun 3 Joer un erlaabt soll sinn. D'europäesch Versioun vum Spill huet 5 Sproochen (Englesch, Däitsch, Franséisch, Spuenesch, Italieenesch) dorënner déi 3 Sproochen (Franséisch, Spuenesch, Italieenesch) déi dës Charakteristik bäibehalen hunn.

### Extrait
Dësen Extrait ass vum Japaneschen op Lëtzebuergesch iwwersat. Et ass den éischten Dialog an deem de Spiller hir Geschlechtsidentitéit matkritt.

:Viviane: „Mir wäerten dëse Mario Typ ënnerkréien! Well mer sinn "Den däischtere Schwëstertrio"!“
:Marjolène: „Wéi kanns du eis als "Den däischtere Schwëstertrio" definéieren? Du bass e Mann! E MANN!“
:Viviane: „Deet mer Leed, Schwëster… Et war mäi Feeler… *keimen*…“
:Marjolène: „Ech si mer sécher et war kee Feeler. Du verdéngs eng Strof!“


## Numm
Hiren Numm an den anere Sprooche vum Spill:
Christoph Sietzen

De **Christoph Sietzen**, gebuer den 11. September 1992 zu Salzburg, Éisträich, ass e lëtzebuergesche Marimbaspiller. Zanter 2014 ass hien Dozent fir Marimba a Perkussioun op der *Universität für Musik und darstellende Kunst* zu Wien.

## Karriär
De Christoph Sietzen huet scho mat zwielef Joer säin éischte Concert op de Salzburger Festspiller gespillt. Mat 22 Joer huet hien ugefaangen, op der *Universität für Musik und darstellende Kunst Wien* z'ënnerriichten. Am Abrëll 2015 gouf hie fir seng besonnesch Leeschtunge vum ueweréisträichesche Landeshauptmann Josef Pühringer ausgezeechent, ausserdeem ass hie Laureat vum internationale Museksconcours vun der ARD a Rising Star vun der *European Concert Hall Organisation (ECHO)*.

De Christoph Sietzen ass Endorser vum hollänneschen Instrumentebauer Adams Musical Instrument. De Komponist Alexander Müllenbach (Lëtzebuerg/Éisträich) huet him e Wierk gewidmet.

## Discographie
* *Attraction*, éischt Solo-CD, publizéiert 2017 bei Genuin Classics 
* *Lauda Concertata*; Wierker vum Emmanuel Séjourné an Akira Ifukube, publizéiert bei Genuin Classics 
* *Loco*; publizéiert 2016 bei Genuin Classics
* *Senza Ripieno*; Wierker vum Johann Sebastian Bach, Gaspard Le Roux a Johann Mattheson, publizéiert 2011 bei Classic Concert Records
* Johann Sebastian Bach, BWV 1060, 1061, 1062;  Concerte fir 2 Cembali, beaarbecht fir 4 Marimbaen a Barockorchester, publizéiert 2009 bei Classic Concert Records, ënner Matwierkung vum: Emiko Uchiyama, Vladimir Petrov, Christoph Sietzen, Peter Sadlo (Dirigent), Salzburg Barock (Orchester)
* *Aurora Borealis*, publizéiert 2009 bei *Classic Concert Records*, ënner Matwierkung vum: Emiko Uchiyama, Vladimir Petrov, Christoph Sietzen

## Um Spaweck
* Offiziell Websäit
* Ausféierlech Biographie bei ADAMS Musical Instruments (en)
Biwer a Biver

**Biwer a Biver** (fr: **Dupond et Dupont**) sinn zwéi Personnagen aus dem Hergé senger Comic-Serie *[[Dem Tintin seng Geschichten]]*.

Si sinn zwéin Inspektere vun der Sûreté, déi sech, bis op d'Form vun hirem Schnurres, gläiche wéi een Ee deem aneren. Allerdéngs sinn et keng eeneeëg Zwillingen, wéi sech aus der ënnerschiddlecher Schreifweis vun hiren Nimm, an och der Tatsaach, datt se sech als "Kolleegen" urieden, ofleede léisst. 

Si sinn allebéid net grad déi hellst, a suergen zu engem groussen Deel fir de Slapstick-Humor an den Tintins-Episoden. Trotzdeem gi s'ëmmer nees fir kriddeleg Missiounen agesat, wéi z.&nbsp;B. d'Bewaache vun der Moundrakéit am Band *Objectif Lune*. An den éischten Episode, wou s'optrieden, hu si d'Missioun, den Tintin festzehuelen, deen (natierlech zu Onrecht) verdächtegt gëtt, wat hinnen awer net geléngt. A spéideren Episode gëtt hir Roll méi sympathesch.

## Cameo
Am *[[Astérix chez les Belges|Astérix bei de Belsch]]* hu si eng Zort Gaaschtoptrëtt; si annoncéieren, datt de Julius Cäsar an der Belsch ukomm wier.

## Kuckt och
* Biwer a Biver
Kapitän Haddock

De **Kapitän Haddock** (fr: **Capitaine Haddock**) ass e Personnage aus dem Hergé senger Comic-Serie *[[Dem Tintin seng Geschichten]]*.

Et ass dem Tintin säi beschte Kolleeg a Begleeder, zanter si sech am Album *Le crabe aux pinces d'or* kenne geléiert hunn.

An deem Album gëtt hien en als en zimmlech miserabelen an alkoholkranke Schëffskapitän portraitéiert. Eréischt an den Albumen duerno gëtt säi Personnage méi jovial a sympathesch. Duerch seng heiansdo sarkastesch Bemierkungen a seng Ausbréch vu Roserei kontrastéiert hie mam éischter fade Personnage vum Tintin.

Dem Haddock seng Flich si legendär; iwwer 200 Ausdréck huet e parat, fir anerer Schëmmel a Bless ze vernennen, ouni datt awer dës Ausdréck, eenzel gekuckt, eppes Beleidegendes u sech hätten. Um Enn vum *Trésor de Rakham le Rouge* keeft hien d'Schlass *Moulinsart*, wou hien zesumme mam Tintin a mam Professer Ditchen wunne geet.
Roberto Rastapopoulos

De **Roberto Rastapopoulos** ass "de Béisen" aus Dem Tintin seng Geschichten, dee bei all ongënschteg Geleeënheet opdaucht, fir deenen aneren ze schueden.

## Optrëtter
De Rastapopoulos ass schonn an Amerika mat dobäi; do ass en dem Tintin säin Dëschnoper bei der Receptioun.

Bei den Zigare vum Pharao begéint den Tintin hien um Schëff fir op Port-Said vu wou de Béise weider an Arabie fiert wéinst den Dréiaarbechten un engem Film; mä dat ass alles nëmmen Tarnung, wéi een am *[[Le Lotus bleu|Bloe Lotus]]* gesäit.

Am *[[Coke en stock]]* verstoppt e sech hannert dem Pseudonym *Marquis di Gorgonzola* an ass Direkter vun der *Arabair*, eng Firma, déi net vill Guddes mécht.

Am Fluch 714 fir op Sidney ass de Rastapopoulos schonn zimmlech op den Hond komm.
Bianca Castafiore

D**'Bianca Castafiore** oder **d'Castafiore**, ass déi eenzeg weiblech Figur, déi am Comic Dem Tintin seng Geschichten eng gréisser Roll spillt. Si ass eng *Belcanto*-Sängerin an hiert léifst Stéck ass d*'Bijous*-Arie aus dem Charles Gounod sengem *[[Faust (Oper)|Faust]]*.

## Optrëtter
Si daucht a 6 Episode vum Tintin sporadesch op, an enger huet se d'Titelroll (*Der Castafiore hir Bijouen*). Am leschtgenannten Album gëtt hir vun de Paparazzi eng Romanz mam Kapitän Haddock ugedicht, wat s'awer net drun hënnert, deem säin Numm, wéi an allen Episoden, ëmmer nees ze verdréinen (*Karpock*, *Kodack*), etc.
Busan

**Busan** (kor. 부산|h=釜山, fréier Schreifweisen: **Pusan**; **Fusan**) ass mat ronn 3,5 Milliounen Awunner(Stand 2018) no der Haaptstad Seoul déi zweetgréisst Stad vu Südkorea a läit um südëstlechen Enn vun der Koreanescher Hallefinsel. Et ass eng vun de féierenden Industriestied vum Land.

Am Koreakrich war Busan zesumme mat Daegu déi eenzeg wichteg Stad, déi ni vun den nordkoreaneschen Truppe besat gouf.

## Geographie

Den Numm Busan heescht sou vill wéi "Kesselbierg" a spillt drop un, datt ronderëm d'Stad eng Biergkette läit, bal wéi bei engem Amphitheater.

D'Stad läit un der Mëndung vum Floss Nakdonggang an de Pazifik an huet duerch seng vill Buchten e gudden natierlechen Hafen.

Eng 50&nbsp;km méi südlech ass schonn déi éischt japanesch Insel.

## Fotosalbum

Korea-Busan-Busan Tower-01.jpg|Jung Distrikt a Youngdo Distrikt mam Hafen
Busan Jung-gu and Seo-gu.jpg|Jung Distrikt a Seo Distrikt
Busan View.jpg|Tëscht den Hiwwelen
Korea-Busan-Buildings-01.jpg|Häipen am Staddeel Gamcheon-dong


## Um Spaweck

* Offiziell Websäit vu Busan
Haus

En **Haus** ass e Gebai, an deem Mënsche liewen oder schaffen, d.&nbsp;h. e Wunngebai oder e Büros- respektiv Geschäftsgebai.

Ëmgankssproochlech ass et also bal e Synonym fir de Begrëff Gebai, wat ee gutt um funktiounsongebonnenem Wuert Héichhaus gesäit, mä et géif awer gezéckt ginn e Fabriksgebai, e groussen Akafszentrum, e Spidol oder e Parkhaus (obwuel "-haus" dran ass) als *Haus* ze gesinn.

Als eegestännege Begrëff gëtt *Haus* effektiv virun allem fir e Gebai mat Wunnfunktioun gebraucht, wat vu rudimentären Hütten oder Baracke bis hin zu Héichhaiser mat enger Abberzuel Wunnenge goe kann. Am Sënn vum *doheem* ass de Begrëff och enk mam Stot verbonnen, an et war viraals mam Hausnumm alt souguer d'Haus wat d'Famill déi dra gewunnt huet charakteriséiert huet.

Haiser ënnerscheede sech no hirem Haustyp (z.&nbsp;B. Reienhaus, Méifamilljenhaus, Eefamilljenhaus), hirem Konstruktiounsmaterial (z.&nbsp;B. Holzhaus, Fachwierkhaus, Steenhaus, Zillenhaus, Betongshaus, Wellblechhaus) an dacks och no hirem Energiestandard (z.&nbsp;B. Passivhaus, Niddregenergiehaus).

## Fotosalbum

House in Toteil 002.jpg|Lemhütt am Sudan
Kayamandi 02.jpg|Barackesiidlung a Südafrika
Tavatui Village (4127274314).jpg|Holzhaus a Russland
Schlossgasse 8-1 Markgröningen vS 0125W.jpg|Fachwierkhaus an Däitschland
Bretagne Finistere BauernhausaufCrozon 19064.jpg|Steenhaus an der Bretagne
Bruges Belgium Historic-Residential-Building-02.jpg|Zillenhaus an der Belsch
Hoxton shepherdess walk 1.jpg|Reienhaiser an England
Dubai skyline 2015 (crop).jpg|Héichhaiser zu Dubai
Passivhaus thermogram gedaemmt ungedaemmt.png|Thermographeschen Ënnerscheed tëscht normalem (lénks) an engem Passivhaus (riets)


## Um Spaweck
Holzhaus

En **Holzhaus** ass en Haus, dat haaptsächlech aus Holz gebaut gouf.

Et ënnerscheet ee virun allem:
* d'Blockhaus mat massive geflitschten Holzdunnen déi openeeleien an op den Ecker anenee verzaapt sinn,
* d'Holzhaus a Gespärbauweis, bei där d'Gespär vum Fëllement bis un den Daach geet,
* d'Holzhaus an der Rummebauweis, bei där hëlze Rumme gebaut ginn, déi mat Gedämms gefëllt a gedillt ginn.

Viraals war Holz als Baumaterial ganz present, hautdesdaags sinn et an Europa virun allem Gaardenhaisercher an och vill Fäerdeghaiser déi nach aus Holz sinn. An den USA dogéint gëtt och elo nach a ville Géigende gär mat Holz gebaut.


Gartenhaus_Holz_001.jpg|Gaardenhaischen an Däitschland
Schwedenhaus 01.jpg|Holzfäerdeghaus an Däitschland
Ivanovo Obl Melyoshino asv2018-08 img5.jpg|Russesch *[[Isba]]*
Wygielzow skansen 43.jpg|Blockhaus a Polen
Finnisches Holzhaus.jpg|Holzhaus a Finnland
Swedish red house.jpg|Holzhaus a Schweden
Pärnu wooden.jpg|Holzhaus an Estland
Fourth Street, 605-607, Steele Dunning.jpg|Holzhaus an den USA
Holzhaus in Franzensbad im Herbst.JPG|Eefamilljenhaus an Tschechien
Holzhaus Esmarchstraße 3 (schräg aus 1. OG).jpg|Holzhaus E3 mat e puer Stäck zu Berlin
H8 Building.jpg|Holz-Héichhaus H8 zu Bad Aibling
Mariehamn.jpg|Holzhaiser zu Mariehamn, Åland


## Um Spaweck
Salto Ángel

De **Salto Ángel** ass mat 979&nbsp;m Falhéicht (gréissten Eenzeltrepplek 805&nbsp;m) deen héchste fräifalende Waasserfall vun der Äerd. E läit am Südoste vum Venezuela a gouf no sengem Erëmentdecker Jimmie Angel benannt.

Als éischten entdeckt hat en de Venezolaner Ernesto Sánchez la Cruz am Joer 1910, mee eréischt 1933 gouf e bekannt nodeems datt den US-amerikanesche Buschpilot Jimmie Angel och drop getoopt ass.

Den Angel war op der Sich no Gold wéi en de 16.&nbsp;November 1933 dem Canyon vum Río Churún nogeflunn ass, an dunn de gewaltege Waasserfall vu bal engem Kilometer Héicht fonnt huet. Uganks gouf ëm net vu jidderengem gegleeft. D'Zweifel ausgeraumt huet en zwee Joer méi spéit, wéi en zesumme mat engem Wëssenschaftler a senger zweeter Fra eng Landung um Héichplateau vum Waasserfall gewot huet. Dobäi huet säi Fliger sech awer esou déif an de Buedem gebuert datt en en net méi fräi krut an déi kleng Grupp e kéngen Ofstig an den Dschungel huet misse woen, dee ganzer 11 Deeg gedauert huet a se bal d'Liewe kascht hätt.

Duerno huet sech de Waasserfall zur Touristenattraktioun entwéckelt, mee och haut ass e just ganz beschwéiert z'erreechen. Als éischt geet et mam Fliger an d'Lagun Canaima, an duerno een Dag laang mam Boot de Rio Churún erop.

Den 21. Dezember 2009 wollt den deemolege venezolanesche President Hugo Chávez dem Waasserfall nees säin ursprénglechen indianeschen Numm *Kerepakupai Merú* zeréckginn. En huet seng Initiativ awer schlussendlech net an e Gesetz gegoss.


Salto Angel from above.jpg|vun uewe gekuckt
Salto del Angel-Canaima-Venezuela03.JPG|zur Reenzäit
Salto angel.jpg|zur Dréchenzäit


## Um Spaweck

* Tourismusportal Salto Angel
Dmitri Konstantinowitsch Kisseljow

Den **Dmitri Konstantinowitsch Kisseljow** (ru: Дмитрий Константинович Киселёв), gebuer de 26. Abrëll 1954 zu Moskau, ass e russeschen Televisiounsjournalist a -propagandist, a vum 1. Januar 2014 u Chef vun der internationaler Noriichtenagentur *[[Rossija Segodnja]]* (Россия сегодня; "Russland haut").

De Kisseljow ass zu Moskau grouss ginn an huet an den 1970er Jore Skandinavistik op der Universitéit Leningrad studéiert. Duerno huet en als Journalist geschafft, als éischt fir de sowjetesche Fernsee, spéider fir verschidde russesch an ukrainesch Sender. Zënter 2005 ass e fir de Fensehsender Rossija 1 aktiv gewiescht, a gouf esou eent vun deene bekanntste Fernseegesiichter, ë.&nbsp;a. duerch seng Sendung *Westi Nedeli*, déi all Sonnden zu der beschter Sendezäit e Réckbléck op d'Noriichte vun der Woch bitt.

Am Westen ass e virun allem opgefall well e sech dacks am Toun vergräift, notamment mat Nazi-Vergläicher, oder mat engem Stalin-Verglach deen hie perséinlech fir e Kompliment gehalen huet. De schweedeschen Ausseminister Carl Bildt huet en a sengen Noriichten am Eescht als "Agent vun der CIA" presentéiert.

Am Ament lieft e mat senger Fra Marija an hire véier Kanner, zwee gemeinsamen an zwee aus virege Bestietnesser.

## Um Spaweck
* Biografie op der Websäit vu Rossija-1
Broscht

D**'Broscht** (Latäin: *Pectus*) ass an der Anatomie déi viischt Hallschecht vum Romp vun de Wierbeldéieren, bei engem Mënsch dee riicht steet, den ieweschten Deel vum Romp fir genee ze sinn.

D'Grondlag vun der Broscht ass de Broschtkuerf (*Thorax*), fir deen de Begrëff heiansdo als Synonym gebraucht gëtt.

Heiansdo ass mam Begrëff och d'Broscht vun der Fra gemengt. D'Positionéierung vun der Mëllechdrüs (*Glandula mammaria*) am Beräich vun der Broscht ass awer just fir e Grappvoll Mamendéieren typesch.
Spiller vun de klenge Länner 2015

D**'Spiller vun de klenge Länner 2015** ware vum 1. bis de 6. Juni 2015 an Island.

De Slogan vun der 16. Editioun war "Natural Power". D'Erëffnungsfeier an d'Schlusszeremonie waren an der Laugardalshöll zu Reykjavík.

D'Disziplinne waren - bis op d'Vëlofuere wat gefeelt huet - déi selwecht wéi déi Kéier virdrun.

## Medailespigel

## Um Spaweck
* Websäit vun den SvdkL 2015
Jean Grémillon

De **Jean Grémillon**, gebuer den 3. Oktober 1901 zu Bayeux, a gestuerwen de 25. November 1959 zu Paräis, war e franséische Filmregisseur an Dréibuchauteur. 
## Filmographie
### als Regisseur
* 1928: *[[Maldone]]* - Haaptacteuren: Charles Dullin, Geymond Vital
* 1929: *[[Gardiens de phare]]* - Haaptacteuren: Paul Fromet, Geymond Vital 	
* 1930: *[[La petite Lise]]* 
* 1932: *[[Pour un sou d'amour]]* - Haaptacteuren: André Baugé, Josseline Gaël
* 1934: *[[La Dolorosa]]* - Haaptacteuren: Rosita Díaz Gimeno, Pilar García
* 1935: *[[Valse royale]]* - Haaptacteuren: Henri Garat, Renée Saint-Cyr
* 1936: *[[Les pattes de mouches]]* - Haaptacteuren: Renée Saint-Cyr
* 1937: *[[Centinela, alerta!]]*
* 1937: *[[Gueule d'amour]]* - Haaptacteuren: Jean Gabin, Mireille Balin
* 1938: *[[L'étrange Monsieur Victor]]* - Haaptacteuren: Raimu, Pierre Blanchar
* 1941: *[[Remorques]]* - Haaptacteuren: Jean Gabin, Michèle Morgan
* 1942: *[[Lumière d'été]]* - Haaptacteuren: Madeleine Renaud, Pierre Brasseur
* 1943: *[[Le ciel est à vous]]* - Haaptacteuren: Madeleine Renaud, Charles Vanel
* 1949: *[[Pattes blanches]]* - Haaptacteuren: Suzy Delair, Fernand Ledoux 
* 1951: *[[L'étrange Madame X]]* - Haaptacteuren: Michèle Morgan, Henri Vidal
* 1953: *[[L'amour d'une femme]]* - Haaptacteuren: Micheline Presle, Massimo Girotti

## Um Spaweck
Broschtvergréisserung

Eng **Broschtvergréisserung** ass e plastesch-rekonstruktive chirurgeschen Agrëff, bei deem eng Prothes agesat gëtt fir de Volume vun enger weiblecher Broscht ze vergréisseren.

Munchmol handelt et sech dobäi ëm eng medezinesch indizéiert Operatioun, z.&nbsp;B. wann no enger Broschtamputatioun nees eng Rekonstruktioun gemaach soll ginn. Meeschtens ginn esou Operatiounen awer aus reng estheetesche Grënn gemaach; virun esou engem Agrëff soll eng Consultatioun erfollege fir rauszefannen, ob de reelle Grond net éischter vu psychologescher Natur ass an anescht geléist muss ginn.

Gemenkerhand ginn Implantater geholl, deenen hir Baussenhaut aus mëllem Silikon ass, an déi mat physiologescher Kachsalzléisung oder mat Silikongel gefëllt sinn. Aner Variante mat Sojaueleg oder aus Polypropylen hunn aus prakteschen oder gesondheetleche Grënn nees vum Marché geholl misse ginn.

Bei der Operatioun, déi meeschtens a Vollnarkos gemaach gëtt, gëtt vun engem Fachchirurg als éischt en Hautschnëtt gemaach, deen een herno sou mann wéi méiglech soll gesinn an deen dowéinst entweeder an der nei forméierter Ënnerbroschtfal (inframammären Zougank), ëm oder duerch de Waarzenhaff (transareolären Zougank), ënnert dem Aarm (transaxillären Zougank) oder beim Gebrauch vu Kachsalzléisung och am Bauchnuebel placéiert ka ginn.

Duerno gëtt d'Broschtgeweebe ugehuewen an eng Zort Täsch geformt an déi d'Implantat kënnt, entweeder deelweis oder vollstänneg ënnert dem Broschtmuskel (submuskulär Implantatioun, v.&nbsp;a. bei ganz dënne Frae mat wéineg Fett-/Drüsegeweebe), ënnert der Broschtdrüs iwwer dem Broschtmuskel (subglandulär Implantatioun) oder direkt bannent der Muskelstrëmp an ënner d'Faszien-Schicht, déi de Muskel bedeckt (subfaszial Implantatioun).

De Kriibsrisiko bei Frae mat Broschtimplantater ass net méi grouss wéi bei der Moyenne vun der Populatioun. Et ass awer dovun auszegoen, datt d'Implantater net e Liewe laang kënnen dra bleiwen, mä mat längerem Liewensalter bei enger neier Operatioun nees erausgeholl oder ausgetosch musse ginn. Grënn heifir kënne Rupturen, Falebildungen, Asymmetrien, Läinzeechebildungen, Péng an/oder Infektioune sinn. Besonnesch uerg gi kann et bei enger Friemkierperreaktioun oder engem Rass am Silikon-Transplantat, déi zu staarke Verformunge vun der Broscht oder och enger Geschwulst féiere kënnen.


Breast implants in hand 01.jpg|Silikonimplantat
Subglandular breast implants.png|**Subglandulär**:tëscht Broschtdrüs aFascia vum Muskel
Schaubild_subfasziale_Brustvergrößerung.jpg|**Subfaszial**:tëscht Fascia a Muskel
Submuscular breast implants.png|**Submuskulär**:tëscht Muskel a Mauer vum Broschtkuerf


## Um Spaweck
Black Mirror (Televisiounsserie)

**Black Mirror** ass eng brittesch Science-Fiction-Serie vum Charlie Brooker.

D'Serie thematiséiert verschidden Auswierkunge vun der Entwécklung vun der Technik an de Medien op d'Gesellschaft.

D'Handlung vun de jeeweilegen Episode sinn a sech ofgeschloss an erzielen eegestänneg Geschichten, wouduerch d'Serie zu den Anthologie-Serië gerechent gëtt. An e puer Episode gëtt et allerdéngs Bezich an Hiweiser op Evenementer oder Objeten aus aneren Episoden.

## Staffelen

### 1. Staffel

### 2. Staffel

### 3. Staffel

### 4. Staffel

## Um Spaweck